Die span is terug vir ‘n nuwe seisoen van Met ‘n huppel in die stap – die program wat kyk hoe die lewe na 50 betekenis kry.
In die eerste paar episodes gesels ons met die 114-jarige Jan Steenberg, en kyk ons na hulpmiddels om die lewe vir Alzheimer-pasiënte te vergemaklik. Daar word ook gekyk na lyndanse, wateroefening en lagterapie vir seniors, en die waarde van tuisversorging vir seniors in hul eie wonings word ondersoek.
In Tyd met Aleit loer toonaangewende trou- en funksiebeplanner Aleit Swanepoel, stigter en voorsitter van The Aleit Group, elke week in by ’n Suid-Afrikaanse bekende om bietjie op te vang. Daar word natuurlik ’n mooi tafel gedek en lekkernye voorgelê vir ’n behoorlike kuier.
Dit is vyf jaar sedert ons Byl (Waldemar Schultz) en sy span leer ken het. Byl is steeds bekend as ’n superspeurder, maar hy was egter die rede hoekom kaptein Juan Stuurman (Marvin-Lee Beukes) uit die eenheid bedank het. Byl se verhouding met Nicki Swanepoel (Milan Murray) het verbrokkel ná hulle vir ’n tyd lank saam gebly het. Byl en generaal Neels van As (Tertius Meintjes) het die strydbyl begrawe, maar nie vir lank nie…
Ferdie oorweeg sy aftrede, maar dit word bemoeilik deur die Stadsraad wat die Hotel wil sloop. Die personeel gee alles om die Hotel te red, terwyl almal hulle liefdeslewens uitsorteer.
Kanarie is ’n musikale oorlogsdrama, gebaseer op ware gebeure, wat in 1985 in Suid-Afrika afspeel. Dit vertel die storie van Johan Niemand, ’n jong seun wat in ’n tyd van onderdrukking gedwing word om sy identiteit te vind.
Wanneer Johan Niemand vir militêre diensplig opgeroep word, lê hy ’n oudisie af vir die Suid-Afrikaanse Kerkkoor en Konsertgroep, die “Kanaries”, en word aanvaar. In ’n politieke landskap waar wet en godsdiens individualiteit onderdruk, moet Johan en die Kanaries militêre opleiding doen en daarna op ’n landwye toer gaan, mense vermaak en geloof in die kerk en weermag versterk. Op toer ontwikkel Johan gevoelens vir ’n mede-koormaat en dit veroorsaak dat hy alles oor homself en sy wêreld bevraagteken. Hy ontmoet verskeie karakters op toer; sommige trots op die koor se pogings en ander wat hom bewus maak van die realiteit en effek van Apartheid in Suid-Afrika. Namate Johan sy geloof, patriotisme en seksualiteit bevraagteken, lei sy kreatiwiteit en passie vir musiek tot direkte konflik met sy bevelvoerders.
Projek Dina speel af in die werks- en lewensomgewing van die blitsreaksie-taakspan, waar die druk hemelhoog en die ruimte vir foute piepklein is. Noudat die taakspan pas saamgestel is deur die Wes-Kaapse polisie – as ’n manier om die vinnig toenemende hoeveelheid gevalle van vermiste persone in Suid-Afrika te bestry – het die lede van die taakspan ’n skynbaar onmoontlike taak op hande: om die vermiste persone in Kaapstad op te spoor en hulle een vir een huis toe te bring.
Die taakspan gebruik die hulp van ‘n nie-amptelike informant – die vernuftige kuberkraker Charlene “Charlie” Botha (Kay Smith). Selfs Charlie besef egter vinnig dat dié speurtogte haar in meer gevaar plaas as wat sy ooit kon verwag. En die inligting wat sy verskaf is kan nie altyd vertrou word nie…
Al ooit gewens jy kan saam met jou gunsteling-radio-omroepers in die ateljee sit en kuier? Hier is jou kans om agter die skerms, en om die spreekwoordelike braaivleisvuur te sit en deel te neem aan die pret, terwyl jy op hoogte gebring word van die nuutste, vreemdste en soms mooiste stories van die dag. Alles is regstreeks, eerlik en in die oomblik – niks word vooraf opgeneem nie.